लोकतंत्र दुनिया की सर्वश्रेष्ठ शासन प्रणाली मानी जाती है लेकिन यह शासन व्यवस्था भी पूर्णतः दोषरहित नहीं है। लोकतंत्र में बहुमत का शासन होता है ऐसे में सत्ता के सिंहासन तक पहुंचने के लिए तमाम समूहों की जायज और नाजायज मांगों को मानना राजनैतिक दलों और नेताओं की मजबूरी है। राजपूत समाज लम्बे समय से भाजपा का समर्थक माना जाता है। इस वोट बैंक को खोने का जोखिम उठाने से बच रही भाजपा सरकारों के ढुलमुल रवैये से अराजकता को बढ़ावा मिला है। कुर्सी हिलने के भय से कानून व्यवस्था को अराजक तत्वों के हाथ बंधक रख देना देश की जनता के साथ छल है। अगर फिल्म में माता पद्मिनी के सम्मान के खिलाफ कुछ भी दिखाया गया है तो सरकार को अपनी विधायी शक्ति का प्रयोग करके इसके प्रदर्शन पर रोक लगाना चाहिए। माता पद्मिनी के स्वाभिमान के खिलाफ फिल्म में कुछ भी नहीं है तो विरोध करने वाले संगठनों के नेताओं को विश्वास में लेने के सार्थक प्रयास होने चाहिए। हठधर्मी पर अड़ कर अराजकता फैलाने वालों के खिलाफ सख्त कार्रवाई करनी चाहिए। लेकिन सत्ता में बैठे लोगों की सोच कुछ ऐसी है कि वोट बैंक के सामने राजधर्म कोई मायने नहीं रखता है।